Forslag til RÅDETS FORORDNING om ændring af forordning (EF) nr. 772/1999 om indførelsen af en endelig antidumping- og udligningstold på importen af opdrættede atlanterhavslaks med oprindelse i Norge

(forelagt af Kommissionen)

BEGRUNDELSE

1. Ved forordning (EF) nr. 772/1999 (senest ændret ved forordning (EF) nr. 1783/2000) indførte Rådet en endelig antidumping- og udligningstold på importen af opdrættede atlanterhavslaks med oprindelse i Norge.

2. Der blev imidlertid indrømmet fritagelse for tolden, når varen eksporteres af en af de norske eksportører, fra hvilke Kommissionen godtog individuelle pristilsagn (jf. afgørelse 97/634/EF, senest ændret ved afgørelse 2000/522/EF). Disse selskaber er anført i bilaget til nævnte afgørelse og forordning.

3. To norske selskaber har hævdet, at de er "nye eksportører" i henhold til antidumping- og antisubsidiegrundforordningen og har afgivet tilsagn. Efter at have undersøgt sagen fastslog Kommissionen, at ansøgerne opfyldte betingelserne for at blive anset for at være nye eksportører. Tilsagnene blev derfor anset for at være tilfredsstillende og er blevet godtaget af Kommissionen.

4. Desuden er der blevet modtaget anmodninger fra fem andre norske selskaber, som havde afgivet tilsagn, om at overføre disse tilsagn til forretningsmæssigt forbundne parter. Tre andre selskaber har meddelt Kommissionen, at de har ændret navn. Anmodningerne er blevet undersøgt og findes acceptable, da forandringerne ikke indebærer nogen betydelige ændringer, der gør det nødvendigt igen at vurdere spørgsmålet om dumping.

5. I betragtning af disse ændringer er det også nødvendigt at ændre listen i forordning (EF) nr. 772/1999 over selskaber, der er fritaget for tolden.

6. Sideløbende ændrer Kommissionen bilaget til afgørelse 97/634/EF.

Forslag til RÅDETS FORORDNING om ændring af forordning (EF) nr. 772/1999 om indførelsen af en endelig antidumping- og udligningstold på importen af opdrættede atlanterhavslaks med oprindelse i Norge

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab [1], senest ændret ved forordning (EF) nr. 905/98 [2], særlig artikel 8,

[1] EFT L 56 af 6.3.1996, s. 1.

[2] EFT L 128 af 30.4.1998, s. 18.

under henvisning til Rådets forordning (EF) nr. 2026/97 af 6. oktober 1997 om beskyttelse mod subsidieret indførsel fra lande, der ikke er medlemmer af Det Europæiske Fællesskab [3], særlig artikel 13,

[3] EFT L 288 af 21.10.1997, s. 1.

under henvisning til forslag fremsat af Kommissionen efter høring af Det Rådgivende Udvalg, og

ud fra følgende betragtninger:

A. Tidligere procedure

(1) Den 31. august 1996 offentliggjorde Kommissionen to separate meddelelser i De Europæiske Fællesskabers Tidende om indledning af en antidumpingprocedure [4] og en antisubsidieprocedure [5] vedrørende importen af opdrættede atlanterhavslaks med oprindelse i Norge.

[4] EFT C 253 af 31.8.1996, s. 18.

[5] EFT C 253 af 31.8.1996, s. 20.

(2) Disse procedurer førte til, at der blev indført antidumping- og udligningstold i september 1997 for at afhjælpe de skadelige virkninger af dumping og subsidiering (jf. Rådets forordning (EF) nr. 1890/97 [6] og nr. 1891/97 [7]).

[6] EFT L 267 af 30.9.1997, s. 1

[7] EFT L 267 af 30.9.1997, s. 19

(3) Samtidig godtog Kommissionen imidlertid tilsagn fra 190 norske eksportører, hvilket betød, at opdrættede atlanterhavslaks med oprindelse i Norge, som eksporteredes af disse selskaber, var fritaget for antidumping- og udligningstolden (jf. afgørelse 97/634/EF [8]).

[8] EFT L 267 af 30.9.1997, s. 81. Afgørelsen som senest ændret ved afgørelse 2000/522/EF (EFT L 208 af 18.8.2000, s. 47).

(4) Forordning (EF) nr. 1890/97 og nr. 1891/97 indeholdt de endelige resultater og konklusioner af alle aspekter i forbindelse med undersøgelserne. Efter at toldens form var blevet taget op til fornyet overvejelse, blev de to forordninger erstattet af forordning (EF) nr. 772/1999 [9].

[9] EFT L 101 af 16.4.1999, s. 1. Forordningen som senest ændret ved forordning (EF) nr. 1783/2000 (EFT L 208 af 18.8.2000, s. 1).

B. Nye eksportører, overførsel af tilsagn og navneændringer

(5) To norske selskaber har hævdet, at de er "nye eksportører" i henhold til artikel 2 i forordning (EF) nr. 772/1999 i forbindelse med artikel 11, stk. 4, i forordning (EF) nr. 384/96 og artikel 20 i forordning(EF) nr. 2026/97 og har afgivet tilsagn og anmodet om fritagelse fra antidumping- og udligningstolden. Efter at have undersøgt sagen fastslog Kommissionen, at ansøgerne opfyldte betingelserne for at blive anset for at være nye eksportører, og tilsagnene er derfor blevet godtaget.

(6) Kommissionens undersøgelsesresultater i denne forbindelse er beskrevet mere detaljeret i Kommissionens afgørelse... [10].

[10] EFT L [nr.] af [dato], s. [side].

(7) Visse norske eksportører, der har afgivet tilsagn, har meddelt Kommissionen, at de grupper af selskaber, som de tilhører, er blevet reorganiseret eller har ændret navn. De har derfor enten anmodet om, at deres tilsagn overføres til andre selskaber i den relevante gruppe, eller at deres navn ændres på listen over selskaber, fra hvilke der er godtaget tilsagn, og listen over selskaber, der er fritaget fra told.

(8) Efter at have undersøgt anmodningerne fandt Kommissionen, at de kan godkendes, da forandringerne ikke medfører væsentlige ændringer, der vil kræve en fornyet vurdering af spørgsmålet om dumping.

(9) De rettigheder og forpligtelser, der følger af de tilsagn, som er godtaget fra Atlantis Filtfabrikk A/S, Domstein Salmon A/S, Eurolaks A/S, Fjord Seafood Leines A/S og Namdal Salmon A/S er derfor ved ovennævnte afgørelse overført til henholdsvis Fjord Seafood Måløy, Domstein Fish A/S, Fjord Seafood ASA, Fjord Domstein A/S og Fjord Seafood Midt-Norge A/S.

(10) For så vidt angår A/S Austevoll Fiskeindustri, Nor-Fa Food A/S og Ryfisk A/S har disse selskaber har ændret navn til henholdsvis Austevoll Eiendom A/S, Nor-Fa Fish A/S og Hydro Seafood Rogaland A/S.

F. Ændring af bilaget til forordning (EF) nr. 772/1999

(11) Bilaget til forordning (EF) nr. 772/1999, der anfører de selskaber, som er fritaget for antidumping- og udligningstolden, bør derfor ændres, så der tages hensyn til ændringerne -

UDSTEDT FØLGENDE FORORDNING:

Artikel 1

Bilaget til forordning (EF) nr. 772/1999 erstattes af bilaget til nærværende forordning.

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den [...]

På Rådets vegne

Formand

Selskaber, der har afgivet tilsagn og derfor er fritaget for at betale endelig antidumping- og udligningstold

>TABLE POSITION>